Primarul Capitalei, Gabriela Firea, a declarat marți că PMB trebuie să-i plătească omului de afaceri 115 milioane de euro.





Firea a spus că Primăria nu are banii pentru plata despăgubirilor și a motivat că municipalitatea se împrumută cu 100 de milioane de euro pentru a plati subvenția la căldură.





"Ieri, Înalta Curte de Casație și Justiție a dat o hotărâre irevocabilă în urma căreia municipiul București ar urma să-i plătească omului de afaceri Costică Constanda suma de 115 milioane euro, din care 69 milioane de euro reprezintă prețul terenului, iar restul dobânzi și sume accesorii. (...) Nu avem acești bani, Primăria Capitalei are mari probleme financiare. În cea mai recentă ședință de Consiliu General noi am luat o aprobare de la consilieri să ne împrumutăm 100 de milioane de euro pentru achita plata la gaze. După ce vom primi motivarea și vom vedea ce scrie în aceasta, trebuie să respectăm decizia, dar avocații noștri vor intra în dialog cu avocații omului de afaceri Costică Constanda pentru o executare amiabilă. Avem în sprijinul nostru o ordonanță de urgență, 22/2002 care explică modalitatea de plată a unei datorii pe care o are o instituție publică. În calculul sumelor care vor fi plătite eșalonat se va ține cont de datoriile care trebuie plătite urgent pentru funcționarea instituției", a explicat Gabriela Firea. Primăria Capitalei are de anul trecut într-un cont 10 milioane de euro care pot fi executați oricând de Costică Constanda, un cont executoriu, a mai precizat Gabriela Firea.







Costică Constanda a dat în judecată Primaria Capitalei deoarece Consiliul General nu i-a dat voie să construiască blocuri de cinci etaje în Satul Francez, așa cum se angajase când a recuperat Parcul Bordei, în urma unui schimb de terenuri, fiindcă grupul PSD la acea perioadă a ieșit din sală. PUZ-ul a fost aprobat după demararea procesului, dar constanda motivează că asta i-a cauzat prejudiciu.







Pentru recuperarea prejudiciului în procesul Constanda, în timpul mandatului Sorin Oprescu, Primăria Capitalei a chemat în garanție toți consilierii generali din perioada 2004-2012, procesul fiind încă pe rol.